Казка дванаццатая.   
  
Каты юшку варылі…  
(Казкі Лесавічка)  
*Яраслаў Пархута*

Аднойчы сабраліся каты з усяго сяла і пайшлі на раку рыбу лавіць. Налавілі яны рыбы, і кот Мітрафан, які быў старшы сярод іх, запытаўся:

— Смажыць будзем ці юшку зварым?

— Юшку! Юшку! — закрычалі каты.

Так і парашылі.

Хто пабег у сяло па кацёл, хто скроб рыбу, хто агонь распальваў — усе пры справе былі. Нарэшце кот Мітрафан апусціў у кацёл плотак, печкуроў ды яршоў, кінуў туды рознай прыправы і сказаў:

— Няхай варыцца! А я прайдуся, адпачну трошкі.

…Закіпае кацёл, дымок над ракою віецца, а пах такі стаіць — ні словамі расказаць, ні пяром апісаць. Кот Базыль не вытрымаў, зачарпнуў з катла апалонікам, пакаштаваў і сказаў:

— Солі, здэцца, замала.

I сыпануў у кацёл жменю солі.

Не вытрымаў і кот Мікіта, пакаштаваў і таксама сказаў:

— Здэцца, перцу замала.

Астатнія каты кінулі хто што мог з прыправы — цыбулі, кропу, лаўровага лісту — і паселі ў чаканні.

Вярнуўся кот Мітрафан, узяў апалонік, сербануў варыва і скрывіўся:

— Нешта не тое. Здэцца, вады замала. I плюхнуў у кацёл паўвядзерца вады.

Нарэшце юшка зварылася. Пабралі каты лыжкі, пачалі частавацца.

— Несмач! — першым сказаў кот Базыль. Яго падтрымаў кот Мікіта:

— На сабаку выліць!

— На мыла такога юшкавара! — абурыліся астатнія каты і пакідалі лыжкі. Засмуціўся кот Мітрафан, адбегся ў кусты, пажаваў валяр'янкі, трошкі супакоіўся і крыкнуў адтуль:

— Трэ было самім варыць!..

I пайшоў у сяло.

Каты пачалі сварыцца, абвінавачваць адзін аднаго ў самых страшных грахах.

— Ты, валацуга, навошта солі дасыпаў? — на ката Базыля наступаў кот Мікіта.

— Сам валацуга! — агрызаўся кот Базыль.— Навошта з перцам палез? Адным словам, да ночы гыркаліся.

3 тае пары каты не дружаць, на рыбалку ходзяць паасобку і юшкі не вараць.